Document ID: 32010R0546
Publication Date: 2010-06-22

Title and Content:
KOMISIJAS REGULA (ES) Nr. 546/2010
(2010. gada 22. jūnijs),
ar ko 2009./2010. tirdzniecības gadā atkāpjas no Regulas (EK) Nr. 891/2009 attiecībā uz pienākumu kopā ar importa licences pieteikumu CXL koncesiju cukuram ar kārtas numuriem 09.4317, 09.4318 un 09.4319 iesniegt eksporta licenci
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 148. pantu saistībā ar tās 4. pantu,
tā kā:
(1)
Saskaņā ar 7. panta 4. punktu Komisijas 2009. gada 25. septembra Regulā (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību (2), CXL koncesiju cukura ar kārtas numuriem 09.4317, 09.4318, 09.4319 un 09.4321 un Balkānu cukura importa licenču pieteikumiem jāpievieno attiecīgās trešās valsts kompetentās iestādes izdots eksporta licences oriģināls. Par CXL koncesiju cukura ar kārtas numuriem 09.4317, 09.4318 un 09.4319 importu ir jāmaksā kvotas likme EUR 98 par tonnu. Ņemot vērā cukurniedru jēlcukura augstās cenas pasaules tirgū tirdzniecības gada pirmajos mēnešos, kas izraisīja CXL koncesiju cukura nepietiekamu izmantošanu, ir svarīgi atvieglot šādu importu, vienkāršojot administratīvo procedūru. Tādēļ ir jāparedz atkāpe, ļaujot iesniegt importa licenču pieteikumus CXL koncesiju cukuram ar minētajiem trim kārtas numuriem bez attiecīgās eksporta licences.
(2)
Minētā atkāpe paplašinās attiecīgo importa kvotu pieejamību lielākam skaitam uzņēmēju. Tomēr tiem uzņēmējiem, kuri jau iegādājušies eksporta licences, jāļauj turpināt piemērot importa licences īsā laika periodā pirms šīs regulas stāšanās spēkā.
(3)
Šajā regulā paredzētā atkāpe jāpiemēro tikai līdz 2009./2010. tirdzniecības gada beigām.
(4)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 891/2009 7. panta 4. punkta, CXL koncesiju cukura ar kārtas numuriem 09.4317, 09.4318 un 09.4319 importa licenču pieteikumiem nav jāpievieno Austrālijas, Brazīlijas vai Kubas kompetento iestāžu izdots eksporta licenču oriģināls.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. augusta.
Šī regula ir spēkā līdz 2010. gada 30. septembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 22. jūnijā

Classification:
Level 1 Categories: 100147
100157
100143
Level 2 Categories: 100171
100192
100256
Level 3 Categories: 2519
4314
3489
3156
All Categories: 161
1642
1644
2300
3181
4314